Bejaarde in huis op Cathcart vermoor(Foto: SA Police Service/Twitter) Een van die verdagtes in die moord op ŉ bejaarde vrou van Cathcart in die Oos-Kaap is dood ná ŉ skietery met die polisie. Kapt. Namhla Mdleleni, polisiewoordvoerder, het gesê bure het alarm gemaak nadat hulle gesien het die vrou se huisdeur staan skeef. Onbekende mans het ook van die huis af weggehardloop. “Die polisie is ontbied en die vrou se lewelose liggaam is in ŉ plas bloed gekry,” het Mdleleni gesê. “Die polisie se 72-uur-plan is in werking gestel en een van die verdagtes is geïdentifiseer. Tydens sy inhegtenisneming is skote gevuur en hy is in die bolyf getref. Hy is later aan sy beserings dood.” Die polisie is steeds op soek na die tweede verdagte. Die vrou het klaarblyklik alleen in die huis op die plattelandse dorpie gewoon.